Vandag in Woorde: Onnies deur Kreatiewe bestuurder | Bydraes | Woes - Kreatiewe platform vir Afrikaans
Titel: Vandag in Woorde: Onnies
Aantal woorde: 399
Datum gepubliseer: 24 Mar 2015
Die tema vir hierdie week se Vandag in Woorde is ONNIES.
Askies tog vir al die ONNIES in ons geledere, maar hierdie week gaan ons skinder oor die ONNIES wat 'n bydrae gelewer het tot ons opvoeding in die geheel. Ons begin sommer doer by die kleuterskool en ons hardloop regdeur tot die lektor, professor of doktor wat jou studieleier was met die verhandeling van jou Ph.D. Dis nou te sê as hy of sy 'n skryfsel werd is.
Ek wonder soms of ONNIES altyd besef watse invloed hulle het op 'n kind se wil of weersin om te studeer. En om dan verder te gaan, of hulle besef dat daardie wil of weersin uiteindelik bepaal wat 'n kind kan of nie kan doen nie, na skool. Dink jy 'n ONNIE besef aldag wat die nagevolg is van 'n simpel, maar onregverdige opmerking soos: 'Jy sal nooit iets in jou lewe bereik nie'. 'n ONNIE het my laat glo ek is te onnosel om chemie te verstaan. Daarom het my velle in flarde aan die slaagsyfer agtergebly. Op Universiteit vrees ek die Chemie klas heeltemal onnodig, want 'n passievolle lektor sê dis eenvoudig. En toe is dit. Ek het verniet gely.
O, ek het talle ONNIE-stories om te vertel. Soos die een wat in sy stoorkamer 'n knertsie geneem het. Sommer in die middel van 'n periode. Ons sluit toe hom op 'n dag daar toe en los hom vir die volgende klas om hom weer te bevry. So onthou ek my graad een juffrou, Mev. Van Heerden se grys Austin. En mev. de Jager wat die hoof se skelmpie was. En die dierbare sagte mev. Botha in standerd een. Vir haar sou ons enige iets doen, maar haar man met sy weglêsnor, was 'n heel ander storie.
Op hoërskool was daar mnr. Van der Walt met sy blink kaalkop. Hy het by die Augrabiese waterval afgeval en daarna het hy al sy hare vir ewig verloor. Dan was daar Prof. Daan Swiegers. Hy het vertel die mense sê van hom: 'Daan Swiegers, jy's 'n fool!' en dan antwoord hy 'so what?'
Nee, wag ek het nou genoeg geskinder. Dis jou beurt. En ag man, seblief tog, haak ONNIES by jou titel aan sodat ek kan sien jy neem deel aan Vandag in Woorde se tema. Ek wil geen enkele storie mis nie!
Kinders Ouers Eg Suid Afrikaans Skool vriende Sosiale kommentaar Humor
Die foto van my boek wys nie op die advertensie wat julle geplaas het nie, kan julle dit asb vervang met hierdie foto. Baie dankie :)